מילון מונחים נפוצים במשחקי לוח

* **BGG** – האתר Boardgame geek. אתר ורשימת פורומים גדול מאוד המוקדש לכל משחקי הלוח, הקלפים וכו'.

* **CCG** – קיצור של Collectible Card Game. משחק קלפים אשר אינו מכיל את כל הקלפים הקיימים בחבילה אחת של המשחק. לרוב משיגים קלפים חדשים ע"י קנייה של חבילות הרחבה אקראיות. (דוגמאות: Magic: The Gathering, Hearthstone)
* **LCG** – קיצור של Living Card Game. משחק קלפים אשר נקנה במספר "סטים". ניתן לקנות חבילת בסיס קבועה, וחבילות הרחבה קבועות גם הן. בכל חבילה הקלפים ידועים. (דוגמאות: Android: Netrunner, Arkham Horror LCG)
* **איסוף סטים** - משחק הדורש הרכבה של "יד" מסויימת של קלפים על-מנת להמיר אותה לנקודות ניצחון. (דוגמאות: Settlers of Catan, Ticket to Ride)
* **בניית מנוע** – מנגנון משחק בו פעולות שביצע בהתחלת המשחק מסייעות לשחקן לבצע פעולות מתקדמות יותר בקלות. במשחקים כאלו יש דגש על בניית כלכלה נכונה ועל עבודה מדוייקת מתחילת המשחק, מכיוון שההפרשים בין השחקנים הולכים וגוברים ככל שהמשחק מתקדם. (דוגמאות: Splendor, Marvel Legendary)
* **דייס טאוור** – Dice Tower. ערוץ רשת וגם פודקאסט מפורסם המציג משחקים, חדשות, סיפורים ומכניקות מעניינות. בהנחיית טום ואסל ואריק סאמרר.
* **דקבילדינג** – Deckbuilding. בניית חפיסה. סגנון משחק בו כל שחקן מתחיל עם חפיסה זהה של קלפים וקונה בתורו עוד קלפים כדי להוסיף לחפיסה שלו. יש לשים לב להישאר עם חפיסה בגודל סביר שתאפשר לשלוף את הקלפים הנכונים ולהיפטר מקלפים שלא עוזרים. (דוגמאות: Dominion, Marvel Legendary)
* **דראפטינג** – Drafting. גיוס. מנגנון משחק בו כל שחקן יכול לקנות בתורו בעזרת המשאבים שלו קלף או חלק מ"בנק" פתוח שנמצא על הלוח ולהוסיף אותו למאגר שלו. (דוגמאות: Star Realms, Alhambra)
* **המלכה** - King Making. סיטואציה בה לקראת סוף המשחק, יש שניים (או יותר) מועמדים לניצחון ושחקן נוסף יכול לבצע פעולה שתכריע מי מהם ינצח. לדוגמה: במשחק מבוסס נקודות נצחון, שני שחקנים בתיקו ובמהלך האחרון במשחק, שחקן שלישי שלא יכול כבר לנצח יכול לתת לאחד מהם נקודה וע"י כך להחליט מי מהם ינצח. מצב זה בד"כ נחשב על ידי שחקנים כלא הוגן ומנסים להמנע ממנו כמה שיותר.
* **הסקה חברתית** – Social deduction. מנגנון בו לכל שחקן יש תפקיד חשאי. חלק מהשחקנים פועלים  למען השלמת משימה וחלק כדי למנוע את השלמתה. המטרה היא לגלות את תפקידו של כל שחקן. מוצלח כאשר ישנם הרבה משתתפים ומוביל לסבב האשמות בבגידה. (דוגמאות: Resistance, Battlestar Galactica, One Night Ultimate Werewolf)
* **השמת עובדים** – Worker placement. מנגנון משחק בו לכל שחקן מספר פעולות בתורו והוא משתמש בסמנים כדי להחליט אילו פעולות יתבצעו וכמה פעמים מתוך מאגר של מספר אפשרויות על הלוח. (דוגמאות: Lords of Waterdeep, Stone Age)
* **טייבלטופ** – שם כולל לתחביב המשותף לנו. כולל משחקי לוח, משחקי קלפים ומשחקי שולחן אחרים. גם שם של תוכנית רשת בהנחיית וויל וויטון המציגה משחקים עם ידוענים. אין קשר למשחקי תפקידים שולחניים.
* **טריק-טייקינג** – איסוף טריקים. משחק קלפים בו כל שחקן מניח קלף מידו על השולחן במקביל. לפי סדרת חוקים הקלף ה"טוב" ביותר מנצח והשחקן שהניח אותו אוסף את כל הקלפים וזוכה בנקודות לפי הערכים שלהם. ניתן לשחק הרבה מהמשחקים האלו בעזרת חפיסת קלפים רגילה. (דוגמאות: Hearts, Pinnocle)
* **מיפל** – Meeple, הדמויות המפורסמות שמהוות סמל למשחקי הלוח. דמויות של אנשים קטנים (או חיות וכו') מעץ או פלסטיק. ברבים: מיפלים. (דוגמאות למשחקים עם מיפלים: Carcassonne, Lords of Waterdeep)
* **מיקרו-משחקים** – משחקים התופסים מקום קטן ובד"כ מכילים כמות קטנה של קלפים או חלקים. ניתנים ללימוד ומשחק מהיר. (דוגמאות: Love Letter, Coup)
* **משחק לגאסי** – מנגנון משחק בו משחקים את אותו משחק כמערכה מספר פעמים, כאשר החוקים והמקומות על-גבי הלוח משתנים ותלויים בתוצאות של משחקים קודמים. (דוגמאות: Pandemic Legacy, Risk Legacy, Seafall)
* **משחקי שער** – Gateway games. משחקים המומלצים להצגה לשחקנים טריים כדי להכניס אותם בעדינות לעולם התחביב. לרוב פשוטים למדי ונותנים טעימה מהאפשרויות של משחקים מורכבים יותר. (דוגמאות: Carcassonne, Catan, Pandemic)
* **משחקים אירופאים** – נקראים גם יורוגיימס. הגדרה רחבה לסוג משחקים המתמקד יותר בבניית כלכלה או מאבק לא ישיר (אפשר לפגוע בשחקן אחר אבל לא ע"י תקיפה ישירה אלא ע"י החלטות סחר וכו'). ברוב המשחקים האירופאיים האווירה חשובה פחות וישנו דגש על משחקיות אסטרטגית הנותנת משקל רב להחלטות.
* **משחקים אמריקאים** – הגדרה רחבה לסוג משחקים המתמקד באווירה כבדה וקונפליקט ישיר בין שחקנים (אפשר לתקוף שחקן אחר ישירות ולפגוע בו). ברוב המשחקים האמריקאים הדגש הוא על הסיפור הנרקם על הלוח ובין השחקנים ופחות על מסחר וכלכלה.
* **נקודות ניצחון** – המדד ברוב המשחקים התחרותיים לשחקן המנצח. בכל משחק יש דרך אחרת לקבל אותן.
* **סלט נקודות** – כינוי למשחק בו מקבלים נקודות ניצחון ממגוון רחב של מקורות. (דוגמאות: Five Tribes, Stone Age)
* **פילר** - Filler - משחק קצר שממלא את הזמן כשממתינים להתחיל משחק אחר.
* **קו**-**אופ** – Co-operative. משחק שיתופי. השחקנים משחקים ביחד כנגד המשחק, שפועל אוטומטית על-פי מערכת חוקים מסודרת. לרוב הניצחון או ההפסד מגיעים ביחד – כולם מנצחים או כולם מפסידים. (דוגמאות: Pandemic, Mansions of Madness ,Eldritch Horror). ייתכנו גם משחקים חצי-שיתופיים, שבהם מספר שחקנים משחקים נגד אחד או שאחד השחקנים (או יותר) בוגד ומנסה לחבל במטרת הקבוצה. (דוגמאות: Battlestar Galactica, Dead of Winter)
* **קאטאן** – "המתיישבים של קאטאן". אחד מהמשחקים האירופאיים המפורסמים והקלאסיים. ידוע כהורס חברויות.
* **שיתוק החלטות** – נקרא גם Analysis Paralysis או AP. מצב בו השחקן לא יכול להחליט איזו פעולה לבצע במהלך התור מפאת עודף אפשרויות או אי-הכרת המשחק. נפוץ בעיקר אצל שחקנים חדשים או במשחקים מסובכים וכבדים מאוד.
* **OOP** - משחקים שכבר לא מדפיסים יותר